b'\n_START_ARTICLE_\nAphodius\n_START_SECTION_\nUtseende\n_START_PARAGRAPH_\nSm\xc3\xa5 til middelsstore (2-13 millimeter), avlange, blanke skarabider, svarte eller r\xc3\xb8dlige p\xc3\xa5 farge. Hodet er spadeformet. Pronotum er fint punktert eller helt blankt. Dekkvingene er knapt synlig h\xc3\xa5rete (unntatt i den ytterste delen), blanke med 10 tydelige punktstriper, gjerne mer eller mindre r\xc3\xb8d- eller gulaktige. Beina er kraftige gravebein.\n_START_SECTION_\nLevevis\n_START_PARAGRAPH_\nDisse billene lever i m\xc3\xb8kk og er hyppigst p\xc3\xa5 steder der husdyr beiter. Mange av artene har g\xc3\xa5tt sterkt tilbake, trolig p\xc3\xa5 grunn av bruksendringer i landbruket, blant annet bruk av midler mot innvollsormer som er giftige for larvene.\n_START_SECTION_\nUtbredelse\n_START_PARAGRAPH_\nSlekten ser ut til \xc3\xa5 forekomme over alt der det finnes landpattedyr.\n_START_SECTION_\nR\xc3\xb8dlistede arter\n_START_PARAGRAPH_\nMange av de gj\xc3\xb8dsellevende billene har g\xc3\xa5tt sterkt tilbake, og hele 15 av de 34 artene som er funnet i Norge, blir vurdert som truet eller utryddet i den norske r\xc3\xb8dlisten fra 2010. Disse er: Regionalt utd\xc3\xb8dd (RE): sandgj\xc3\xb8dselbille, broket gj\xc3\xb8dselbille og furegj\xc3\xb8dselbille; Kritisk truet (CR): jordgj\xc3\xb8dselbille og s\xc3\xb8mgj\xc3\xb8dselbille; Sterkt truet (EN): glattgj\xc3\xb8dselbille og enggj\xc3\xb8dselbille; S\xc3\xa5rbar (VU): gulgj\xc3\xb8dselbille, sumpgj\xc3\xb8dselbille, h\xc3\xb8stgj\xc3\xb8dselbille, muddergj\xc3\xb8dselbille, snyltegj\xc3\xb8dselbille og markgj\xc3\xb8dselbille; N\xc3\xa6r truet (NT): frynsegj\xc3\xb8dselbille og randgj\xc3\xb8dselbille.'